《吴江夜泊》
宋代·俞德邻

扁舟渺何之，汹汹吴江水。走马见新堤，垂虹失旧址。

战艘列旌旗，随风纷旖旎。须臾暝色至，悲笳数声起。

椎髻黄须儿，臂枪挟弧矢。篙夫趣登舟，掩篷不敢视。

但闻深夜中，刁斗鸣不已。及明问前途，山长川瀰瀰。

我生苦漂零，十载行万里。焉知及兹晨，忧伤泪如洗。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。